text: Sommerhusudlejer mærker effekten af rekordår
  10 april 2018 kl. 18.40
  Det går suverænt godt med at udleje sommerhuse i Varde. Det mærker de blandt andet hos Købmand Hansens feriehusudlejning.
  
  I alt blev det til 3.212.000 overnatninger i udlejede sommerhuse i Varde Kommunes ferieområder i 2017.
  Det gør Varde Kommune til Danmarksmester i udlejning af sommerhuse, og det er noget, man godt kan mærke hos Købmand Hansens feriehusudlejning.
  - Vi har over 600.000 overnatninger, det er historisk højt, siger bureauchef Jan Helsinghof til TV SYD.
  Umiddelbart ser det også ud til, at 2018-sæsonen kan gå hen og bliver en succes. Det kan dog være et problem at følge med efterspørgslen.
  - Vi har rigtig store kapacitetsproblemer fra juni frem til ultimo oktober. Der er vi i en situation, hvor vores gennemsnitsbelægning ligger over 85 %. I hovedsæsonerne er der udsolgt flere uger i streg, siger Jan Helsinghof.
  Sidste år nåede antallet af overnatninger i udlejede sommerhuse ny rekord i Danmark med 19,2 millioner.
  